Нарочито се истакао у прелазима преко Дунава са бригадом у борбеним условима: у октобру 1944. године код села Белегиша, и у новембру 1944. у Батинској бици. У батинској операцији, у новембру 1944. године, после шестодневних борби прса у прса, борци Осме војвођанске ударне бригаде, газећи воду до гуше, отели су од непријатеља шест километара насипа, начичканог митраљезима и брањеног топовима, и одбацили су Немце са Дунава према Кнежевим Виноградима.